b'\n_START_ARTICLE_\nJos\xc3\xa9 Lezama Lima\n_START_PARAGRAPH_\nJos\xc3\xa9 Lezama Lima (19. joulukuuta 1910 \xe2\x80\x93 9. elokuuta 1976) oli kuubalainen kirjailija ja toisinajattelija.\n_START_SECTION_\nEl\xc3\xa4m\xc3\xa4\n_START_PARAGRAPH_\nLezama syntyi 19. joulukuuta 1910 Havannassa. H\xc3\xa4nen is\xc3\xa4ns\xc3\xa4 oli sotilas. Lezama oli aktiivinen opiskelija-aikanaan ja h\xc3\xa4n osallistui poliittiseen liikkeeseen, jonka tarkoituksena oli kaataa Gerardo Machadon sotilasdiktatuuri. Valmistui juristiksi mutta ei hoitanut ammattiaan. Vuodesta 1929 Lezama asui Havannan vanhassa kaupungissa talossa, josta tuli kirjallisten piirien t\xc3\xa4rke\xc3\xa4 keskus. Lezama oli naimisissa sihteerins\xc3\xa4 Maria Luisa Bautistan kanssa. Avioliitto oli lapseton ja Lezamalla oli sen rinnalla toinen yksityisel\xc3\xa4m\xc3\xa4, josta h\xc3\xa4nen runonsa kertovat paljaasti._NEWLINE_Lezama auttoi monia nuorempia kirjailijoita suoraan ja ep\xc3\xa4suorasti, taloudellisesti ja taiteellisesti. Vaikka h\xc3\xa4n ei aina ollut samaa mielt\xc3\xa4 kirjallisesti kuin kollegansa, h\xc3\xa4n majoitti, ruokki ja tuki julkaisutoimintaa sellaisten poliittisesti ep\xc3\xa4suosiossa olleiden kirjailijoiden kohdalla kuin Virgilio Pi\xc3\xb1era ja Reinaldo Arenas. Lezama perusti yhdess\xc3\xa4 Jos\xc3\xa9 Rodriguez Feon kanssa kirjallisen aikakauslehden nimelt\xc3\xa4\xc3\xa4n Origenes, jolla oli suuri vaikutus Kuuban modernismissa. Monet my\xc3\xb6hemmin kirjoina ilmestyneet teokset ovat ilmestyneet ensin t\xc3\xa4ss\xc3\xa4 lehdess\xc3\xa4._NEWLINE_Lezama sai Maldoror-palkinnon vuonna 1972. H\xc3\xa4nen p\xc3\xa4\xc3\xa4teoksensa Paradiso on saanut palkintoja Italiassa, Espanjassa ja Meksikossa._NEWLINE_Romaani Paradiso kertoo Jos\xc3\xa9 Cem\xc3\xad-pojasta, jonka is\xc3\xa4 kuolee yll\xc3\xa4tt\xc3\xa4en ja t\xc3\xa4m\xc3\xa4n seurauksena Jos\xc3\xa9 aikuistuu vauhdilla. Romaani sijoittuu 1900-luvun alkuun. Jos\xc3\xa9lle Kuuba oli "paratiisisaari, jossa taikuus ja filosofia v\xc3\xa4\xc3\xa4nsiv\xc3\xa4t vanhan Kuuban porvariston omituisen el\xc3\xa4m\xc3\xa4n entist\xc3\xa4kin kummallisempiin muotoihin". Jos\xc3\xa9 etsii is\xc3\xa4ns\xc3\xa4 j\xc3\xa4ljiss\xc3\xa4 el\xc3\xa4m\xc3\xa4n arvoituksellisuutta sy\xc3\xb6ksym\xc3\xa4ll\xc3\xa4 aina uusiin ja uusiin seikkailuihin, tutkimalla seksuaalisuuden eri muotoja omassa lihassa ja antautumalla jokaiselle vastaantulijalle kuin t\xc3\xa4m\xc3\xa4 olisi h\xc3\xa4nelle m\xc3\xa4\xc3\xa4r\xc3\xa4tty kohtalo. Paradison kielt\xc3\xa4 ja esitt\xc3\xa4mistapaa kutsutaan "barokkiseksi" sen tavattoman kielellisen runsauden, ylett\xc3\xb6m\xc3\xa4n ornamentiikan ja rehev\xc3\xa4n tyylilajien vaihtelun vuoksi. Teos muistuttaa Proustin tyyli\xc3\xa4 vaikka onkin vahvasti kuubalainen eik\xc3\xa4 lainkaan lihallisesti estynyt._NEWLINE_Lezama kuoli 9. elokuuta 1976 astman ja syd\xc3\xa4men vajaatoiminnan seurauksena.'